FI Euroopan unionin virallinen lehti C 260/16

Unionin tuomioistuimen tuomio (kolmas jaosto) 18.7.2013 (Court of Appealin (England & Wales) (Civil Division) (Yhdistynyt kuningaskunta) esittämä ennakkoratkaisupyyntö) — Specsavers International Healthcare Ltd, Specsavers BV, Specsavers Optical Group Ltd ja Specsavers Optical Superstores Ltd v. Asda Stores Ltd

(Asia C-252/12) (1)

(Tavaramerkit - Asetus (EY) N:o 207/2009 - 9 artiklan 1 kohdan b ja c alakohta, 15 artiklan 1 kohta ja 51 artiklan 1 kohdan a alakohta - Menettämisperusteet - Tosiasiallisen käytön käsite - Tavaramerkki, jota käytetään yhdessä toisen tavaramerkin kanssa tai moniosaisen tavaramerkin osana - Se, minkä värisenä tai minkä väriyhdistelmän värisenä tavaramerkkiä on käytetty - Maine)

2013/C 260/27

Oikeudenkäyntikieli: englanti

Ennakkoratkaisua pyytänyt tuomioistuin

Court of Appeal (England & Wales) (Civil Division)

Pääasian asianosaiset

Valittajat: Specsavers International Healthcare Ltd, Specsavers BV, Specsavers Optical Group Ltd ja Specsavers Optical Superstores Ltd

Vastapuoli: Asda Stores Ltd

Oikeudenkäynnin kohde

Ennakkoratkaisupyyntö — Court of Appeal (England & Wales) (Civil Division) — Yhteisön tavaramerkistä 26.2.2009 annetun neuvoston asetuksen (EY) N:o 207/2009 (kodifioitu toisinto) 9 artiklan 1 kohdan b ja c alakohdan, 15 artiklan ja 51 artiklan tulkinta — Tavaramerkin tosiasiallisen käytön käsite — Kuviomerkin ja sanamerkin, jotka on rekisteröity erillisiksi tavaramerkeiksi, käyttö yhdessä — Tavaramerkki, jota ei ole rekisteröity millekään värille mutta jota on käytetty tietyn värisenä siten, että osa yleisöä yhdistää tavaramerkin kyseiseen väriin

Tuomiolauselma

1) Yhteisön tavaramerkistä 26.2.2009 annetun neuvoston asetuksen (EY) N:o 207/2009 15 artiklan 1 kohtaa ja 51 artiklan 1 kohdan a alakohtaa on tulkittava siten, että kyseisissä säännöksissä tarkoitettu ”tosiasiallista käyttöä” koskeva edellytys voi täyttyä silloin, kun yhteisön tavaramerkiksi rekisteröityä kuviomerkkiä käytetään ainoastaan yhdessä sen päälle asetetun yhteisön tavaramerkiksi rekisteröidyn sanamerkin kanssa ja myös molemmat tavaramerkit yhdessä on rekisteröity yhteisön tavaramerkiksi, kunhan muodon, jossa tavaramerkkiä käytetään, ja kyseisen tavaramerkin rekisteröidyn muodon välisillä poikkeavaisuuksilla ei vaikuteta kyseisen tavaramerkin — sellaisena kuin se on rekisteröity — erottamiskykyyn.

2) Asetuksen N:o 207/2009 9 artiklan 1 kohdan b ja c alakohtaa on tulkittava siten, että kun yhteisön tavaramerkkiä ei ole rekisteröity värillisenä, mutta tavaramerkin haltija on käyttänyt sitä laajamittaisesti tietyn värisenä tai tietyn väriyhdistelmän värisenä siten, että merkittävä osa yleisöä yhdistää kyseisen tavaramerkin kyseiseen väriin tai väriyhdistelmään, värillä tai väreillä, joita kolmas käyttää merkin, jonka väitetään loukkaavan kyseistä tavaramerkkiä, esityksessä, on merkitystä siinä kokonaisarvioinnissa, joka koskee kyseisessä säännöksessä tarkoitettua sekaannusvaaraa tai epäoikeutettua hyväksikäyttöä.

3) Asetuksen N:o 207/2009 9 artiklan 1 kohdan b ja c alakohtaa on tulkittava siten, että se, että merkittävä osa yleisöä yhdistää kolmannen, joka käyttää merkkiä, jonka väitetään loukkaavan rekisteröityä tavaramerkkiä, itsensä siihen väriin tai tiettyyn väriyhdistelmään, jota kolmas käyttää kyseisen merkin esityksessä, on merkityksellinen tekijä kyseisessä säännöksessä tarkoitetun sekaannusvaaran ja epäoikeutetun hyväksikäytön kokonaisarvioinnissa.

(1) EUVL C 227, 28.7.2012.